દેવકી(શ્રીદેવી) એક સ્કૂલમાં બાયોલોજીની ટીચર છે. ફિલ્મની શરૂઆત થાય છે, બાયોલોજીના ક્લાસથી. આ ક્લાસ દરમિયાન અચાનક જ આર્યા(સાજલ અલી)નો મોબાઇલ ફોન રણકે છે, દેવકી મોબાઇલ સ્ક્રિન પર એ જ ક્લાસમાં ભણતા એક યુવકનું નામ જુએ છે. તે એ યુવક પાસે પહોંચી તેનો ફોન બારીમાંથી બહાર ફેંકી દે છે. ત્યાર બાદ તરત દેવકીના ઘરનું દ્રષ્ય શરૂ થાય છે. જ્યાં દર્શકોને જાણવા મળે છે કે, આર્યા દેવકીની સાવકી પુત્રી છે. આર્યા ઘરમાં પણ દેવકીને 'મેમ' કહીને જ સંબોધે છે. આર્યા દેવકીને પોતાની 'મોમ' તરીકે સ્વીકારવા તૈયાર નથી. આમ છતાં, દેવકી સતત પોતાના અને આર્યાના સંબંધો સુધારવાના પ્રયાસો કરતી રહે છે. આર્યા તેના પિતા આનંદ(અદનાન સિદ્દીકી)ની ઘણી નજીક છે.